Leskovački novinari dobili su, nesvakidašnji zvaničan poziv od Agencije za lokalni ekonomski razvoj da prisustvuju svečanom otvaranju septičke jame u osnovnoj školi u Miroševcu. Prema mišljenju potpredsednika Nezavisnog udruženja novinara Srbije (NUNS) i urednika "Kikindskih novina" Željka Bodrožića, ovakva situacija samo pokazuje besmisao u koji smo upali.

Društvene mreže preplavile su informacije o pozivu za puštanje u rad septičke jame u Osnovnoj školi “Slavko Zlatanović” u Miroševcu, a koji je na adresu Jugmedie stigao od Agencije za lokalni ekonomski razvoj.

Obevaštavamo vas da će se u utorak 23. 1. 2018. god, u 13 časova u školskom dvorištu OŠ "Slavko Zlatanović" u Miroševcu pustiti u rad septička jama na kojoj je rađeno investiciono održavanje pa vas ovom prilikom pozivamo da prisustvujete - navodi se u pozivu za novinare.

Velika investicija ili samopromocija lokalne vlasti? foto: printskrin JugmediaZasada je neizvesno da li će se i ko od lokalnih medija odazvati pozivu Agenicje.

Iako je ovaj i ovakav poziv za mnoge iznenađenje, na jugu nije novina da se "svečano", uz prisustvo brojnih lokalnih medija otvaraju i puštaju u rad različite stvari.

Do sada su svečano otvarani brvno u Donjem Vlasu, rampa za osobe sa invaliditetom, ali i čajna kuhinja u Domu zdravlja u Ražnju, dok će prvi čovek Leskovca ostati upamćen i po otvaranju turskog butika i održavanju konferencije za novinare na Svetoilijskom groblju, kada je, između ostalog, svečano otvoren toalet.

Lokalni novinari: Banalnost zarad malo para iz budžeta na konkursima

Očigledno je, priča Željko Bodrožić, da se, kako vreme prolazi, standardi spuštaju, jer krenulo se od liftova, preko semafora, pešačkih prelaza, a sada je na red došla i septička jama.

Besmisao čelnika leskovačke skupštine odavno je poznat. Ovo je zona sumraka koja polako počinje da zahvata Srbiju - kaže Bodrožić.

Popravke trotoara, puteva, zamena prozora i krečenje, nisu investicije koje zaslužuju da sve ekipe iz grada dođu da snimaju i uzmu izjave, a nažalost, kako kaže, došli smo u situaciju da većina medija pristaje na ovakve banalnost zarad malo para iz budžeta koje se dele na konkursima.

I velika vlast i ove male, lokalne, se ponašaju isto, samo u skladu sa finansijskim mogućnostima prave svoje zabave i svečana otvaranja - ocenjuje Bodrožić.

Prema procenama urednika Vranjskih Saše Stojkovića, 98 % novinara su “režimski” koji su u celoj situaciji samo nemi posmatrači onoga što čini trenutna vlast, a što se u Srbiji nikada nije dešavalo.

To je mera vlasti Aleksandra Vučića, toliko im je znanje, tolika im je ljudskost, tolika im je čast i tolika su im dostignuća. Ne znaju više, ne znaju bolje - kaže Stojković.

Prema mišljenu obojice, banalnih stvari bilo je i u Vranju i u Kikindi, ali još niko nije puštao u rad iliti "svečano otvarao" septičku jamu.